khistorydata/jeongjo-sjw-relations huggingface dataset:
정조 21년
修撰朴崙壽疏曰伏以臣獲罪于天禍延所恃轉眄之頃三霜遽遒祥禫已訖冠裳依舊俯仰高厚日夕冤號迺者收簪之恩遽下闋服之初姓名復入朝籍華銜更辱恩旨榮感塡臆涕血被面螻蟻眇末何以得此惶霣摧咽罔知所以爲懷仍伏念臣賦命險釁積戾在躬年未髫齔所生慈母見背㷀然孑然靡所依恃今臣之保有是身得有是日者莫非臣繼母劬勞之恩臣本受稟虛脆氣質儜殘自在孩提疾病嬰身提抱育養艱苦倍甚以至勝冠而成就之矣臣乃不肖無狀不惟不獲萬一之報徒貽平生惟疾之憂未效一日之子職永抱終天之至痛猶復寢噉自如視息苟延復齒人數遽叨恩榮奉華誥而茹痛冞切攬朝衣而手澤猶存今何忍謂以禮制之已終彈束周行揚揚如無故人哉伏況臣父今年七十有三矣年來癃病鰥苦轉益層加榮衛消脫氣息綿綴房戶起居亦倩人扶而素患麻痺之症已爲數十年貞疾少失將攝如期復發近因日候不適加以外氣添重神識益復昏迷症形隨以迭變臣方左右扶將晝夜煎熬如是而尙何可抑情離側翶翔於禁直之地哉噫臣之庸愚昏劣最居人下前後恩造與天無極絲毫蔑效愧慄恒深而臣父荐蒙恩資遽躋二品特以先朝之勳裔至荷帶礪之襲號榮寵無比闔門感祝父子相對攢誦國恩諄諄戒飭涓埃報答在臣身薤粉爲期則赴火蹈湯固臣職分顧何敢逡巡榮顯少緩叩謝之義也誠以目下情理無路進身玆不得不疾聲仰籲於仁覆之下伏乞聖慈俯垂矜諒將臣所帶館職亟許鐫免俾便敉護仍治臣瀆擾之罪以肅朝綱千萬幸甚臣無任云云省疏具悉爾其勿辭救護父病
정조 21년
丁巳三月初六日辰時上御誠正閣諸承旨持公事入侍江華留守同爲入侍時行左承旨李益運右副承旨尹致性同副承旨金達淳記事官柳遠鳴假注書李允謙記事官金景煥記注官金良倜待敎李存秀江華留守林蓍喆以次進伏訖上敎益運曰時任承旨中同副外皆令塡差於獻官事言於吏議可也益運讀奏忠淸監司林濟遠狀啓以巡審離營事命書判付仍命先退致性曰工房無公事矣上命致性書傳敎曰差祭承旨許遞前望單子入之待下批牌招察任達淳讀奏全羅監司徐鼎修狀啓礪山反庫事命書判付上曰沁留進前蓍喆進伏上曰卿年今爲幾何蓍喆曰五十八矣上曰到任何日爲之耶蓍喆曰長寧殿祭享只隔數日明日內當到任矣上曰往哉善爲之也仍命退諸臣以次退出
정조 21년
丁巳三月初六日辰時上御重熙堂左承旨入侍時行左承旨李益運記事官柳遠鳴記事官金景煥記注官金良倜以次進伏訖上曰吏曹參議入來與否知入可也賤臣承命出問回奏曰未及入來矣命書傳敎曰獻官之單何等莫重而有此不察當該銓官遞差捧納承旨推考又命書傳敎曰寧陵寒食祭獻官承旨受香行祭後仍詣英陵奉審摘奸以來又命書傳敎曰右副承旨聞有實病許遞前望單子入之待下批牌招察任益運曰臣因藝文館撰進各陵廟修改兼告由祝文有所仰達者矣懿昭墓則當宁御極後以有押磨鍊故香室儀軌禮曹單子書於極行而順懷墓昭顯墓愍懷墓則以無押磨鍊故書於平行藝文館撰進祝式則愍懷墓書於懿昭墓之下揆以儀文事甚未安此後則分付藝文錧祝文製進時懿昭墓書於順懷墓昭顯墓愍懷墓之下恐合禮意臣適忝該房故敢此仰達矣上曰依爲之以有押磨鍊可也出擧條命退承史以次退出
정조 21년
丁巳三月初六日未時上御誠正閣科次入侍時左承旨李勉兢假注書李允謙記事官金景煥記注官金良倜讀券官弘文提學閔鍾顯藝文提學李秉鼎直提學李晩秀副護軍李翼晉尹光顔李相璜丁若鏞對讀官檢校待敎徐有榘待敎李存秀校理金熙采金履喬副校理尹悌東兵曹正郞金熙周副司果趙萬元以次進伏訖上曰表題何如秉鼎曰儒生輩想難做得矣上曰賦題亦何如秉鼎曰賦題亦難矣上曰解題知之乎秉鼎曰未及考見冊子但聞而知之矣鍾顯曰表題玆蓋伏遇未能的定或曰大王或曰沛公或曰我公以是爲難云矣上曰考券鍾顯等以次考券上曰左傳晉文公邲之戰卷持入事分付弘文館賤臣承命出傳上曰考取幾何勉兢曰賦十八張表十四張考擢矣上曰其中擢取賦十張表五張可也又敎曰玆蓋伏遇曰以大王者全不成說其時沛公猶未爲王則豈可曰大王乎此則決不可取也鍾顯等曰聖敎誠然矣上敎相璜曰自明日來會於校書館以爲左傳抄考訂之役耶相璜曰然矣上曰爾之引義殆過矣蔡弘遠生前果不出仕乎當初事只緣抄啓文臣輩所通傳注書之筵說以致此境而所謂注書之筵說草安保其一不爽誤也今則事甚郞當祭官試官外一不行公此豈成說乎仍敎秉鼎曰卿亦聞李相璜事耶秉鼎曰臣雖未得詳聞而因一蔡弘遠爵祿可辭乎上曰此後則必須自反舍已從人付其事於水流雲空然後兩得其和吏判後日次對言於左相斷出一番節拍期於寅協可也鍾顯等考券訖以賦末呈者爲壯元以賦一天爲之次命鍾顯等先退命書傳敎曰三日製箋居首三下一進士宋翼淵直赴會試之次三下進士玄承祚生員金鋼金愚淳進士閔種吉各給二分賦居首三中一幼學尹潢之次三中二趙庭和以最尾最首之券爲三中一二事則奇而文亦可竝直赴會試之次三中幼學徐沃修給二分之次三下幼學權中泰徐有濩朴宗儀沈鐫鄭鴻慶呂仁永李馝各給一分今日試取太學生則試箋四學生則試賦施賞亦當區別於生進幼學該房知悉會試與給分以大小科分捧傳旨又命書傳敎曰入格儒生明日待令又命書傳敎曰副修撰金近淳整理儀軌以校役入直印所而今聞以館職番次相妨云本職許遞前望單子入之待下批待開門牌招又命書傳敎曰獻官中時無職名人塞食受香前隨卽付軍職事分付該曹又命書傳敎曰承旨房仍工刑換房又命書傳敎曰右承旨許遞前望單子入之待下批待開門牌招察任仍命退承史以次退出
정조 21년
行都承旨洪明浩坐行左承旨金履翼在外右承旨李勉兢坐左副承旨李肇源坐右副承旨李海愚坐直同副承旨金達淳坐直注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
李勉兢啓曰來十一日朝參日次矣敢稟傳曰停
정조 21년
李勉兢啓曰來十一日輪對日次矣敢稟傳曰當次人受點後日次待令
정조 21년
李海愚啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
洪明浩啓曰新除授右副承旨兪漢寧以前任安州牧使方在解由未出中何以爲之敢稟傳曰勿施前望單子入之待下批牌招察任
정조 21년
傳于李勉兢曰禮房承旨入侍
정조 21년
傳于李勉兢曰入格儒生入侍
정조 21년
李海愚啓曰行大司憲金載瓚牌不進執義趙錫晦掌令洪彦燮金圭夏持平鄭宗魯金壽祖在外監察茶時之意敢啓傳曰知道
정조 21년
傳于李肇源曰左副承旨入侍
정조 21년
吏曹口傳政事以趙宗鉉爲漢城判尹鄭東愼爲右尹
정조 21년
兵曹口傳政事副護軍尹致性
정조 21년
以副修撰李基讓牌不進罷職傳旨傳于李勉兢曰只推
정조 21년
承旨前望單子入之李魯述落點
정조 21년
有政吏批判書李秉鼎進參判徐邁修進參議未差行都承旨洪明浩進以金履翼爲承旨蔡弘遠爲吏曹參議李得臣爲刑曹判書沈煥之爲知經筵沈鎜爲兵曹佐郞成均博士二單柳心煥許鐫學諭單呂榮徽
정조 21년
兵批判書權病參判洪聖淵病參議睦萬重病參知李日運入直進右副承旨李海愚進大護軍李聖圭趙尙鎮護軍李益運姜彝正副護軍申耆金祖淳竝單付
정조 21년
李勉兢以弘文館言啓曰本館下番闕直事甚未安副修撰李基讓旣有只推之命卽爲牌招入直何如傳曰允
정조 21년
以黃海監司閔台爀狀啓巡審各邑轉向西沿事傳于金達淳曰西沿才經水操道臣行部何其太忽於民隱狀啓還下送令廟堂付撥措辭關飭俾捲其行
정조 21년
以義州府尹沈晉賢狀啓本府定配罪人金在和保授安接事傳于金達淳曰足懲其罪放送還屬該院事回諭分付該院
정조 21년
李海愚以兵曹言啓曰景福宮衛將金仁達慶熙宮衛將金時九除授在外過限未上來竝依法典改差何如傳曰允
정조 21년
李海愚以兵曹言啓曰卽伏見黃海水使徐英輔今春水操後試射放啓本則虞候邊將無分居多軍器舟什亦多執頉事甚稽緩常時不能鍊習不卽修改之當該虞候竝推考何如傳曰允
정조 21년
丁巳三月初七日辰時上御誠正閣都承旨禮房承旨同副承旨入侍時行都承旨洪明浩左承旨李勉兢同副承旨金達淳假注書李允謙記事官金景煥記注官金良倜以次進伏訖上曰諸承旨持公事入侍入格儒生同爲入侍賤臣承命出傳與右承旨李肇源左副承旨李海愚假注書柳台佐待敎李存秀以次進伏入格儒生進士宋翼淵生員金鋼進士玄承祚生員金愚淳進士閔種吉幼學趙庭和權中泰徐有濩朴宗儀沈鐫鄭鴻慶李馝呂仁永以次就立上曰儒生以次進前翼淵進奏姓名上曰汝之曾前應製入格時屢經入侍耶翼淵曰然矣命退鋼進奏姓名上曰此是蔭官耶鋼曰待罪南部矣命退愚淳進奏姓名上曰汝爲金近淳之至親耶愚淳曰爲金羲淳之八寸矣命退庭和進奏姓名上曰汝兄亦爲進士耶庭和曰臣兄晉和民和皆爲進士矣上敎勉兢曰此儒生相亦好矣趙雲紀未及致位而遽故其三子之俱登小科此亦食報之理也仍命呼新來墨戲宗儀等以次奏姓名訖命儒生先退勉兢曰昨日前左承旨李益運以各墓祝文事擧條而姑未啓下何以爲之乎上曰有商量者今姑依前爲之可也命諸承旨奏公事明浩曰吏房無公事矣命先退達淳讀奏京畿監司李在學狀啓陽智縣反庫事命書判付仍命書傳敎曰在外判尹亞尹許遞令該曹口傳差出待下批牌招察任又命書榻敎曰王大妃殿進御治中湯本方中加檳榔一錢五分一貼煎入仍命退承史以次退出
정조 21년
丁巳三月初七日辰時上御重熙堂右副承旨李海愚假注書李允謙記事官金景煥記注官金良倜以次進伏訖上曰儒生尹潢招來耶海愚曰不知居處云故未及招致待令矣上曰以末張呈券而得爲壯元者豈不稀貴乎仍敎曰吏曹窠闕見存者幾許卽令知入賤臣承命出傳回奏曰見存窠闕卽刑曹判書知經筵吏曹參議兵曹正郞云矣上曰政官牌招開政出榻敎仍命退承史以次退出
정조 21년
丁巳三月初七日未時上御重熙堂右副承旨入格儒生同爲入侍時右副承旨李海愚假注書柳台佐記事官金景煥記注官金良倜入格儒生幼學尹潢以次進伏訖上敎潢曰汝作賦幾許首乎璜曰僅作五百首矣上曰汝是誰家族也潢曰吏曹正郞尹涵之十寸親矣上曰左副承旨入侍賤臣承命出傳左副承旨李肇源進伏上敎潢曰何不待榜出歸汝家也潢曰同接諸人皆出去故與之偕去矣上曰誰與偕去潢曰與李秉圭偕去矣上曰李秉圭誰也潢曰月山大君後裔也上曰風月亭尙在乎潢曰尙在矣上曰汝能作進退賦乎潢曰精神迷錯不能製進矣上曰趙庭和之文頗善作也肇源曰其文習於左傳矣上敎潢曰誦汝所作潢誦初二句鋪頭上曰退去上仍命海愚先退肇源曰昨日賦三中幼學徐沃修閤外待令矣上曰入侍賤臣承命出與沃修偕入進伏上曰汝作賦幾許首乎沃修曰所作近千矣上曰大小初試幾次參榜乎沃修曰節製初試兩次參榜矣上曰誦汝所作沃修誦初句上曰初句好矣汝家在於何處沃修曰臣本無家兄弟同處矣上曰汝之同生誰也沃修曰進士臣鐸修也上曰曾入初仕望之徐鐸修乎肇源曰似然矣上敎沃修曰明春會工必須勤做命退諸臣以次退出
정조 21년
行都承旨洪明浩差祭左承旨李勉兢坐直右承旨李肇源差祭左副承旨李海愚坐直右副承旨金達淳差祭同副承旨李日運差祭未肅拜注書柳遠鳴差祭一員未差假注書柳台佐仕李允謙仕直事變假注書崔仁簡仕
정조 21년
李海愚啓曰御營廳將官來言今日本廳軍兵日次私習云矣敢啓傳曰知道
정조 21년
李海愚啓曰右邊捕盜大將柳孝源以恭陵獻官今方受香出去矣所佩命召及大將牌傳令牌來請還納何以爲之敢稟傳曰仍佩往來
정조 21년
李海愚啓曰西北別付料親臨試射每年春季朔初一日取稟事曾有定式矣今春季朔試射以何日爲之乎敢稟傳曰再明日爲之
정조 21년
李肇源啓曰新除授行左承旨金履翼以前任江華留守時在任所斯速乘馹上來事下諭何如傳曰許遞
정조 21년
李海愚啓曰右邊捕盜大將柳孝源仍佩往來事命下矣在前如此之時有他邊大將兼察之例何以爲之敢稟傳曰他邊大將依例兼察牌招聽傳敎
정조 21년
傳于李海愚曰左副承旨入侍
정조 21년
傳于金達淳曰右副承旨入侍
정조 21년
以大司諫尹東晩司諫李魯春牌不進罷職傳旨傳于金達淳曰只推
정조 21년
傳于李肇源曰今番則獻官替行禮房承旨之事奉審後書啓
정조 21년
李勉兢以直提學李晩秀意啓曰日省錄編次事體莫重前後飭敎何等諄勤而卽伏見今二月朔日省錄則凡例太不齊整字句亦何錯誤甚至法筵擧條之事關典式者全不載錄疎忽不審莫此爲甚當該入直閣臣李存秀推考入直檢書官李光葵鄭枻令該府拿問處之何如傳曰當該閣臣遞差檢書官其在懲後之道不可拿處而止先汰後拿可也
정조 21년
敎咸鏡監司李鼎運書王若曰京兆副擬方期晉秩於九卿咸藩重擢特畀觀察於一道豈獨予簡寔循僉諧念我四百年興王之基實肇於關北一域所以二千石惟良之選最重於海東諸藩山川按周漢之豳豐兼之市交江禁風氣類華夏之幽冀重以土瘠民頑關防之要則宋北門之鎖鑰控禦之重則召南伯之藩屛矧玆道里之云遐其奈王化之難曁昔世宗文宗朝之拓六鎭虞憂雖幸少紓今咸興永興府之躋兩宮事體尤爲自別苟欲盡綏遠鎭俗之策莫若擇承流宣化之材惟卿孝友自持文華可尙昔侍鑾坡今躋卿列華貫歷揚於兩朝仲登瀛洲季參銓曹恩造已極於一室持斧效原隰之役出自三司游刃恢芻牧之才治著兩邑曾充燕价篤乃嘉於殫誠暫試湖藩惜未究於察俗玆授卿以咸鏡道觀察使兼兵馬水軍節度使巡察使咸興府尹卿其祗服寵命克恢弘猷奸氓輕犯禁條宜思約束之明肅遠人未霑敎化須先德意之布宣蓋備禦撫摩之治固自優爾若剛嚴綜密之政尤宜勉旃自餘稟裁厥有常典於戲想毛義奉檄之喜應感錫類之恩追孟博按轡之風要試固圍之策行且召矣往其欽哉故玆敎示想宜知悉知製敎金熙采製進
정조 21년
丁巳三月初八日卯時上御重熙堂都承旨入侍時行都承旨洪明浩假注書柳台佐記事官金景煥記注官金良倜以次進伏訖上曰今日傳香何承旨進去乎明浩曰右副承旨李海愚進去矣上曰左副承旨入侍賤臣承命出傳左副承旨李肇源進伏訖上命明浩先退上命書傳敎曰禮房承旨馳詣宗廟永禧殿景慕宮奉審摘奸受香諸處一體奉審以來又命書榻敎曰王大妃殿進御治中湯依前方自今日一貼式限三日煎入仍命退承史以次退出
정조 21년
丁巳三月初八日辰時上御重熙堂右副承旨入侍時右副承旨李海愚假注書李允謙記事官金景煥記注官金良倜以次進伏訖上曰守令未下直者幾人問于吏曹書入也賤臣承命出傳回奏曰春川府使徐有鍊未下直云矣上曰未下直守令當日辭朝出榻敎上曰沁留入來與否知入也賤臣承命出問回奏曰姑未入來云矣命書傳敎曰承旨前望單子入之待下批牌招察任又命書榻敎曰王大妃殿進御治中湯依前方自今日一貼式限三日煎入仍命退承史以次退出
정조 21년
行都承旨洪明浩坐左承旨李勉兢內閣別入直右承旨李肇源內閣別入直左副承旨李海愚坐直右副承旨金達淳內閣別入直同副承旨李日運坐直注書柳遠鳴病一員未差假注書柳台佐仕直李允謙仕事變假注書崔仁簡仕
정조 21년
李日運啓曰行大司憲金載瓚呈辭執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
偕來承旨李祖承狀啓臣於去月二十七日敬奉聖諭今月初一日馳到懷德縣性潭里傳諭于元子師傅宋煥箕處則以爲臣於頃於史官之遠來相守區區情勢萬萬隘蹙猥陳瀝血之懇冀被慢命之誅而疏未及達臣之族孫載寧郡守臣欽書親承聖敎而至諄諄詔諭不啻若家人父子之親臣奄奄之中惶隕感泣罔有涯極而實無以强策登程祗自憂悸以度今又近侍遠臨傳宣聖諭十行絲綸懇惻勤摯有踰常例臣蹙悚震越益無容措臣雖冥頑猶不至如木石之全昧知識病若一分可强則何敢一向違越以致盛擧稽延乎目今病情一倍添劇眠息都廢氣息懍綴實無起發之勢姑竢少間謹當趨承而稽延至此深切惶懍而已云矣臣旣承偕來之命故姑爲仍留緣由馳啓云云
정조 21년
偕來承旨李祖承狀啓臣於本月初五日伏奉有旨後登程日子更爲就問於元子師傅宋煥箕處則以爲病情少間則何敢不自力趨承以趁旬後之期而累日調攝尙無差減雖欲起發其勢末由而稽緩至此只益惶懍不知攸措云矣見今病勢姑未差減登程日子不得指的陳聞伏不勝惶悚臣則仍留緣由馳啓云云
정조 21년
傳于李勉兢曰左承旨入侍
정조 21년
傳于李勉兢曰禮曹判書入侍
정조 21년
傳于李肇源曰右承旨入侍
정조 21년
李海愚啓曰密符親納例也而前江華留守金履翼謂有情勢使其褊裨替納事甚未安依定式推考警責何如傳曰允
정조 21년
兵曹口傳政事副司猛單李存秀
정조 21년
以全羅右水使金處漢狀啓茂長縣還漂異國人更問情事傳于李海愚曰此不過還泊漂人則如彼張皇問情如是張皇列錄者萬萬駭然如許喜事之輩不可置之帥臣之列特以重邊情之道姑從寧詳毋略之意不爲處分此狀啓令廟堂還下送嚴飭帥臣候風卽爲還送依前回下公文施行此後不愼候發更或還泊又或勒送又或滯留致煩登聞則當該帥臣當充軍於紅衣島此意一體嚴飭
정조 21년
傳于李勉兢曰健元陵貞陵獻陵英陵顯陵思陵光陵敬陵宣陵順陵靖陵泰陵孝陵康陵穆陵長陵徽陵寧陵明陵翼陵懿陵惠陵元陵弘陵顯隆園順康園昭顯墓愍懷墓熟手各木一疋昌陵恭陵禧陵章陵崇陵順懷墓懿昭墓熟手各布一疋溫陵綏吉園熟手布一疋都給永陵熟手令該寺嚴治今番各陵餕餘造果一一奉審則皆精備典祀官誠謹之致而久任郞廳常時修擧可知判官李東埴內下胡椒三升賜給
정조 21년
行大護軍崔東岳書啓臣今月初八日以昭寧園獻官受香到德坡嶺伏見京畿監司李在學移關則傳敎內今番則獻官替行禮房承旨之事奉審後書啓事傳敎故謹依傳敎進詣昭寧園園上奉審則無頉丁字閣奉審則無頉碑閣奉審則無頉祭物祭器祭井看審則精潔諸執事摘奸則無頉仍詣綏吉園園上奉審則無頉丁字閣奉審則無頉祭物祭器祭井看審則精潔諸執事摘奸則無頉之意敢啓傳曰知道
정조 21년
李海愚以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭相値不得爲之之意敢啓傳曰知道
정조 21년
李海愚以壯勇營言啓曰今三月初十日乃是馬步軍習陣當次而依下敎停止之意敢啓傳曰知道
정조 21년
丁巳三月初九日辰時上御重熙堂右副承旨入侍時右副承旨金達淳假注書柳台佐記事官金景煥記注官金良倜以次進伏訖上曰禮曹判書入侍賤臣承命出傳與行禮曹判書閔鍾顯偕入進伏上曰卿聞山林去就乎鍾顯曰病勢少間則當上來云矣上曰來二十一日爲開講吉日云其時可以上來耶鍾顯曰其時則當上來矣上曰今二十四日爲吉日云而日官以國忌正日不爲擇入云旣無用樂設宴之擧則開講何妨鍾顯曰二十四日以日法則最吉云矣上曰右承旨入侍賤臣承命出傳右承旨李肇源進伏上命司謁召入日官池景喆下敎曰今月二十四日來月初六日皆吉日云而不爲擇入何也景喆曰以國忌齋日故不得擇入矣上曰旣無用樂設宴則何必爲未安此日以生氣法則何如景喆曰以生氣則大吉矣鍾顯曰二十四日似好矣景喆曰來二十七日二十一日尤大吉天月德俱合矣上曰山林之病果何如云耶鍾顯曰病勢則似差可矣肇源曰今二十日間則似上來矣達淳曰上來則丁寧矣上曰偕來承旨進去時何不言及以送耶鍾顯曰依他傳諭例往傳之其人本來泛然矣上曰承旨退出前後狀啓書出朝紙命肇源先退命達淳書傳敎曰初四日有回諭於偕來承宣者而今又見附啓以愼節姑難登程爲說而幡然之期尙無指日卿之所執過矣見今春煦雖舒朝候猶寒此時行役恐妨調將之節稍竢少間來月初登程是予之望也卿以卿祖之孫守道林樊源流有自而數架薖軸操履卓然處可爲式於鄕黨出可有裨於朝廷而況所以待卿之來者豈不以昔先正卿祖之所擔負也哉然而不煩以世道不縻以官爵屢勤招徠直欲以本任必致之者蓋以所重在此而不暇於彼不若勉之以卿祖之心爲心之爲誠實底道理也卿若念得此意豈待多誥而始膺之耶偕來之行更當下送卿須加意愼攝副此延佇事令偕來承旨敦諭又命書傳敎曰春寒尙峭來月初登程敦諭於山林承宣之許久相守不但山林之心爲難安亦爲民邑之弊姑爲上來趁來初更遣偕來以此知悉卿則先爲上來事回諭仍又敎曰近日朝氣尙寒老人行役不可趲程來月何間上來則好耶鍾顯曰來月初發程則旬間當上來矣上曰吉日則從便改定亦何妨耶命退諸臣以次退出
정조 21년
丁巳三月初九日午時上御重熙堂左承旨右承旨右副承旨入侍時左承旨李勉兢右承旨李肇源右副承旨金達淳假注書李允謙記事官金景煥金珍恪以次進伏訖上內下朱書百選三卷曰承旨等各持此冊一卷往于內閣招致抄啓中善書者如金履喬金近淳宋知濂使之謄出箚疑及記疑而此冊紙頭則書箚疑紙下則書記疑毋或麤寫俾極精書畢納然後出去可也仍命退承史以次退出
정조 21년
行都承旨洪明浩坐左承旨李勉兢內閣別入直右承旨李肇源內閣別入直左副承旨李海愚坐直右副承旨金達淳內閣別入直同副承旨李日運坐直注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
藥房提調金文淳副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李海愚啓曰備邊司郞廳來言今日賓廳日次而大臣身病不得來會云矣敢啓傳曰知道
정조 21년
李日運啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
李海愚啓曰御營大將李漢豊以本廳習陣明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 21년
李日運啓曰行大司憲金載瓚牌不進執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
以副修撰李基讓牌不進罷職傳旨傳于洪明浩曰只推
정조 21년
兵曹口傳政事以盧尙樞爲兼司僕將安泌爲訓鍊主簿
정조 21년
以全羅監司徐鼎修狀啓光州牧民家燒燼事傳于金達淳曰方農失所矜惻嚴飭地方官拔例顧助使之斯速奠接其中小戶如有舊還蕩滌事分付統制使狀啓中南海縣渰死人等生前還上與身役蕩滌事分付
정조 21년
以水原留守趙心泰狀啓寒食祭設行後園上奉審雜草雜木無乎事傳于洪明浩曰先書以獻官行祀緣由次書奉審緣由次以獻官諸執事開坐後錄之意措辭事回諭狀啓兩度還下送自今依此定式爲之
정조 21년
李勉兢以弘文館言啓曰本館下番闕直事甚未安修撰朴崙壽由限已過卽爲牌招入直何如傳曰允
정조 21년
以修撰朴崙壽牌不進罷職傳旨傳于洪明浩曰只推
정조 21년
洪明浩以吏曹言啓曰宗簿寺正洪樂淵呈狀內矣身素患痰眩之症挾感添劇轉側須人時月之內萬無供職之望云身病旣如是沈重則有難强令察任改差何如傳曰允
정조 21년
李勉兢以奉常寺都提調提調意啓曰傳曰健元陵貞陵獻陵英陵顯陵思陵光陵敬陵宣陵順陵靖陵泰陵孝陵康陵穆陵長陵徽陵寧陵明陵翼陵懿陵惠陵元陵弘陵顯隆園順康園昭顯墓愍懷墓熟手各木一疋昌陵恭陵禧陵章陵崇陵順懷墓懿昭墓熟手各布一疋溫陵綏吉園熟手布一疋都給永陵熟手令該寺嚴治今番各陵餕餘造果一一奉審則皆精備典祀官誠謹之致而久任郞廳常時修擧可知判官李東埴內下胡椒三升賜給事命下矣當該熟手張甲得決笞三十度之意敢啓傳曰知道
정조 21년
洪明浩以內醫院都提調提調意啓曰前御醫李完白李玄圭旣已闋服依例還屬本院令該曹付軍職冠帶常仕何如傳曰允
정조 21년
李海愚以兵曹言啓曰新除授格浦別將金啓重素抱風痺之症猝發添劇時月之內實無登途赴任之望屢度呈狀乞遞實病旣如此則勢難强令赴任依例罷黜何如傳曰允
정조 21년
李海愚以兵曹言啓曰明日一兼禁軍番次而該番將李榏身病猝劇勢難入直云改差口傳差出何如傳曰允
정조 21년
李日運以義禁府言啓曰文城前僉使李寅華善積前僉使李敬培竝拿問重勘事傳旨啓下矣李寅華李敬培俱在任所云依例發遣府書吏交代後竝拿來何如傳曰允
정조 21년
李日運以刑曹言啓曰因沈翬鎮捧供啓目判付內判堂旣承筵敎依下敎擧行事命下矣罪人沈翬鎮依前問目更爲嚴訊則渠不敢一直抵賴而前後所犯終不明白指告其所遲晩終涉漫漶究厥情節尤極巧惡加刑準一次後咸鏡道三水府定配所卽爲押送之意敢啓傳曰知道
정조 21년
禁府照目臨陂前縣令趙命喆矣朝家飭禁何等申嚴身爲守宰擅設官庖乃於道臣懲吏之後無所顧忌依舊不撤跡涉故犯自歸務勝揆以紀綱極爲可駭以此照律罪杖一百收贖告身盡行追奪私罪奉敎依允爲旀功議各減一等爲良如敎
정조 21년
兵曹啓目粘連觀此黃海兵使李儒敬狀啓則詰戎之政正操與官鎭門聚點係是一般則今此各邑鎭器械朽鈍之執頉軍兵闕點代點若是狼藉軍政疎忽不在多少執頉各邑鎭事當一體請罪而只以兩鎭邊將請勘者難免不審之失該帥臣及器械執頉軍兵闕點代點之各該邑鎭守令邊將竝從重推考文城前僉使李寅華善積前僉使李敬培不可罷黜而止令該府拿問重勘何如判付啓依回啓施行爲旀軍伍旣曰闕點名數何論多少乎罷拿罪責只歸於無勢兩鎭將者烏在乎宣諭中嚴明黜陟振肅軍律之意哉道臣之推諉帥臣旣甚駭然而所謂守令初不擧論於道啓中者尤不成說當該道臣推考闕伍五邑守令爲先拿問處之爲良如敎
정조 21년
李日運以義禁府言啓曰鳳山郡守趙華錫平山府使柳匡天瑞興府使李舒永遂安郡守金箕昇新溪縣令金健柱等拿問處之事傳旨啓下矣趙華錫柳匡天俱在任所而係是兼營將守令依例發遣府書吏差兼官交代後拿來李舒永金箕昇金健柱等亦在任所云發遣府書吏羅將竝拿來何如傳曰允
정조 21년
丁巳三月初十日辰時上御春塘臺西北別付料軍官試射時左副承旨李海愚同副承旨李日運假注書李允謙記事官金景煥記注官金良倜以次侍立上具平戎服乘輿出萬八門保定門由明光門入靑陽門詣春塘臺降輿陞座試官兵曹判書權行護軍趙岱宣傳官吳文常以次進伏訖以軍禮見有違格例宣傳官李甲會啓請記過上曰今姑置之上曰西北無料軍官使之持弓矢召入同副承旨與宣傳官偕往丹楓亭柳葉箭一巡卽爲試射而鐵箭百五十步願射人捧擧案以來也日運承命與行首宣傳官李柏然進去海愚啓請宰樞執鼓付料軍官一時以次發射上曰試記詳細照檢修正無或眩錯也射訖命呼直赴人金光運等新來賜樂使之舞蹈而出仍命日運書傳敎曰今日西北別付料試射鐵箭一百五十步能越者淸南武士閑良金慶龍也爲先直赴殿試柳葉箭十巡西北付料閑良李景一二十二矢居首淸南別付料閑良張雲翼十五矢居首北付料閑良金光運二十一矢居首竝直赴殿試南關別付料嘉善朴光采二十矢居首加資西別付料閑良金邦郁二十一矢爲之次直赴會試西未付料三中四分人閑良金進淵直赴殿試北未付料折衝金夢彩加資邊三中閑良金翼忠直赴會試西未付料前部將安泌矢數爲邊三中而聞兵判言忠臣贈參判安克誠之六代孫故營將安壽長之孫云訓鍊主簿口傳擬入事分付曰造山萬戶金成鉉去都政除拜是任而謂有七十老母不忍遠離逗遛呈狀尙不下直矣成鉉旣是德源之人則南北關相距雖遠道內邊將之稱托不赴顯有厭避之跡事極駭然不可循例罷黜令該府拿問勘處何如上曰雖曰同道相距千里豈可以厭避言改差差代可也出擧條上曰同副承旨與李儒修爲幾寸耶日運曰李儒修之於臣爲五寸姪矣上曰未付料軍官安泌卽令召入也泌進伏上曰汝於故忠臣安克誠爲幾代孫也宣傳官承命問之泌曰六代孫矣上曰故忠臣贈職以兵參爲之耶泌曰然矣上曰故忠臣後冠冕其果連綿耶泌曰臣祖安壽長爲營將矣上曰當授六品職以此知之仍敎曰訓鍊主簿一窠加設以安泌差出可也仍命退承史以次退出
정조 21년
行都承旨洪明浩病左承旨李勉兢坐右承旨李肇源坐直左副承旨李海愚坐右副承旨金達淳坐直同副承旨李日運坐注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
以大司諫尹東晩司諫李魯春牌不進罷職傳旨傳于李日運曰只推
정조 21년
兵曹口傳政事副護軍申耆副司果李藎模竝單付
정조 21년
李海愚以弘文館言啓曰修撰朴崙壽副修撰李基讓旣有只推之命與新除授副應敎尹序東竝卽牌招察任何如傳曰允
정조 21년
修撰朴崙壽疏曰伏以臣與應敎臣韓用鐸爲內外從相避之地在下當遞臣之所帶春秋兼銜伏乞特命選部照例遞改俾存公格不勝幸甚臣無任云云省疏具悉疏辭下該曹稟處
정조 21년
丁巳三月十一日午時上御重熙堂左副承旨入侍時左副承旨李海愚假注書李允謙記事官金景煥記注官金良倜以次進伏訖上曰王大妃殿進御治中湯依前方自今日一貼式限三貼煎入出榻敎仍命退承史以次退出
정조 21년
行都承旨洪明浩病左承旨李勉兢坐右承旨李肇源坐左副承旨李海愚坐直右副承旨金達淳坐同副承旨李日運坐直注書柳遠鳴仕一員未差假注書柳台佐仕李允謙仕直事變假注書崔仁簡仕
정조 21년
李海愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
以領敦寧金履素掃墳呈辭傳于李勉兢曰給由馬澆奠床備給
정조 21년
以軍器寺進上筒箇監造官書啓傳于金達淳曰雖與御佩有異連爲監造特爲陞敍
정조 21년
李肇源以吏曹言啓曰今此宗廟望祭獻官前承旨金履翼時無職名令該曹口傳付軍職何如傳曰允
정조 21년
兵曹口傳政事護軍金履翼單付
정조 21년
李海愚以禁衛營言啓曰本營哨官姜在謙受由過限依例汰去之意敢啓傳曰知道
정조 21년
吏曹啓目粘連觀此弘文館修撰朴崙壽上疏則以爲臣與應敎臣韓用鐸爲內外從臣之所帶春秋兼銜照例遞改亦爲白臥乎所相避之法在下當遞朴崙壽所帶春秋館記事官之任今姑減下何如判付啓依回啓施行爲良如敎
정조 21년
護軍金履翼疏曰伏以臣前罪未勘久竊庇覆之澤後孼自作旋蒙收敍之渥生入玉關重瞻觚稜愛戴之沈倍激而涕淚繼之譬若赤子之久離慈懷復還乳哺此豈臣再昨秋以後夢想之攸及哉況於間者承宣除遞俱係異數此莫非聖念耑軫於匿瑕而顧臣罪名尙未勘斷情踪去益危蹙以此汚衊之身決不敢冒入淸禁不得已替納密符徑還私次杜戶縮伏如窮無告撫躬悼䀌求死不得情亦慽矣此何人斯仍伏念從古人臣之橫罹人言者未爲不多而旣無如臣之再昨秋所遭厚蒙主恩者蓋亦何限而又無如臣之十數年所被臣今把筆欲書驚魂禠魄已先飛越於紙墨之間而無從涕泗不禁其掩眦而被面臣亦不自知其何爲而致此也伊時鳴冤之疏雖伏承還給之命而前後照燭之恩昭晰之敎不啻白日之照覆盆到今經年閱歲之後豈敢更事提籲甘犯瀆屑之罪而第玆刻骨之冤剝膚之痛實臣生前難洗死後未瞑者則臣何敢自外於慈覆之天不思所以終始哀號也哉臣之通籍以來所謂行已與言事臣自點檢無一可觀朝端踽涼之蹤逐隊而已臺地明張之論擧職而已除非官師相規之責備而愛德者則初無一言一事之依俙髣髴於爭名利喜傾軋之擧臣何嘗慮及於緣何造釁致誰積憾甚至有再昨秋理外構誣言下欲殺之計哉欲謂臣聲息相通於風馬牛不相及之賊則雖街童巷婦決不可誑之以此言故其所以聚首强覓自以爲神出鬼沒者卽咆喝疏儒沮戲疏擧之千不近萬不似之一句謊說而其計則至憯且酷驟聽而駭之把作副急之資者雖欠相諒亦或無怪噫彼見利忘義挺身應募急於立功自效奔走播煽者渠亦人臣也而今乃向人臣而輕輕搆之以叵測之言是之可忍他尙何說哉臣請以伊時事端之備暴於前疏者泣血而更陳之以冀天日之益賜照臨焉臣於伊日登筵之時聞臺臣以臣招致通文家人爲達矣及見其具書則以招致一儒生改書以出其所謂通文家儒生卽臣族弟履秀也蓋當湖儒陳疏前數月履秀忽然來言曰疏行雖已上來而議論多端猝難爲之云故臣以爲今此疏行何等大義理大議論而旣始旋停其可成說乎伊後履秀又來言曰似聞湖疏將欲論人而兄亦難乎免矣云故臣笑而答之曰欲加之罪何患無辭而今欲擬之於萬不近理之事云耶必是浪說自當消滅無論此身之入與不入莫重疏擧之趁速爲之深有望於士友云爾則履秀亦以爲然而去不過多日履秀又來言疏事今不可諧而忽有一種怪論以爲兄招弟來多般勸誘期於疏事之不成云似此理外之說必有中間做出間吾兄弟者云故臣於是不勝驚愕曰惎間族黨之計固不足恤而欲使大義理未伸之罪暗地加之於吾未知誰某有何讎怨於吾而做出此言也然而聖明在上無幽不燭彼雖搆之吾實無懼爲答自此以後從他入聞之說亦如履秀之所傳而臣則果然自恃無犯只歎人心之危險矣湖疏登徹前數日履秀袖示其疏草曰疏辭與向來云云之說若是相反云未幾自疏廳擇出別有司累十人而臣子徹淳亦參之尤可見做言者之萬萬孟浪萬萬凶險矣至於湛滅網打四字初非萌於心者則寧或發諸口哉是以臣於遭言還家之路邀致履秀與之同座而一從前後酬酢構成疏本履秀曰今此疏辭果與前後酬酢毫無差錯而但湛滅網打之說初非吐出於兄與我之口頭者則今不必書之於疏中云故臣以爲此四字但憑臺言而發明則書之不妨云而此外說話只是相對嗟惋而已自初至終相與酬酢者履秀在焉臣何敢增減一言於今日而天高而聽卑神目則如電臣又安敢誣也嗚呼力沮共公之論肆行咆喝之擧卽是眼無國家莫敢誰何者之所爲也彼亦必知其以此言不可誑之於擧世之人而乃敢使驟聽者闖陳於日月之下或冀其僥倖售計未知主張者誰而蓋其圈套之設萬萬不襯於可欺之方則終未免小兒之迷藏亦足唉也已矣設令湖儒之疏攙入臣身果如傳者之云云臣則上有無微不察無冤不伸之我聖上至明至慈臣敢不仰恃天鑑乃反輕懾彼搆至生毫分欲挽之心哉挽且不爲況沮之乎心旣無懾故言自據理而惟以疏擧速成之意每每酬答於往來傳說之人則聽者皆以爲然傳說終亦歸虛堂堂士論寧或有憚臣咆喝始發旋寢之理哉此實爲應募者做出之一大證左矣臣本墻壁無依臣身屠戮誰或旨卹倘使一分有人心者覷之以公眼則適足爲慨念世道憂歎俗習之一端而踵起而踢之者莫不欲必殺乃已噫生殺之權朝家之大柄而彼乃汲汲於不干沒捉之私好惡借人勢焰視太阿如是其太輕彼固不深自量而使彼而做此擧上貽憂勞於酬應之時積費聖念於拯援之方一則臣罪二則臣罪糜粉臣身尙有餘罪固當卽地自滅以快人心以靖世道而尙此偃息自如久致聖朝之失刑臣罪到此尤合萬戮況又偃息之有餘乃敢諉之以怵分畏義高牙大纛久矣據保障之地政堂戎垣晏然行居留之職而今又歸對眷屬殆同初若無故者然自顧獰頑寧欲無吪汚穢如臣冥迷如臣者只當仰佩好生之德俯竭直前之忱不敢復以處義等說形諸口吻而然臣今日若不以平生心事自來情地一暴於天地父母之前則是臣自欺而有隱於殿下也與其有隱於殿下終陷孤恩之科無寧冒死鳴號退伏瀆撓之誅嗚呼臣卽天下之一無用物耳幼而失學徒抱痼疾晩益無賴奄成窮儒與世齟齬被人欺侮而第玆憂受之悃得之緖餘若夫忠逆之卞講自布衣及叨科名遽荷拂拭則只知有君全昧涉世頂踵都歸於恩造足跡罕及於熱門故言論則未工於塗唇抹嘴而虛名莫釣容態則不嫺於接膝附耳而每人難悅環顧一世假借者絶罕臣亦無適無莫信心而行譬如山頭薄畝待天雨而潤苗水面輕舠信風便而擧帆忽於不知不覺之中同室之人爭設俎刀競尋戈戟遂以擯臣者爲厥首功紛然磨拳擦掌爭先下手噫是非獨明於腔裏榮辱都付於身外卽士大夫處已之方而不敢憑公濟私而樹植爲務不敢好同惡異而汲引是要者乃人臣事君之大節也臣之一資半級何莫非有隕自天者則臣固不敢知聖明何所取於無似之臣而臣之未嘗仰人鼻息藉他吹噓之狀實我聖上之所稔燭也然而罪臣者輒以有何所恃四箇字作爲題目臣之所仰恃而爲生者以殿下之父母於臣而已而彼乃視臣之只恃君父若是其侮蔑噫何其反常之太甚使氣之太過也目下善後之策俯首而聽命搖尾而乞憐則水流雲空卽一反掌間事耳臣雖庸愚效人此態亦足優如而名曰士夫也未忍墜盡家聲身獻吾君矣不敢別作私計其奈本然之性雖死難變獨行之步到老莫改何哉然則康莊之世路太半是灔澦瞿塘於臣之脚下臣之及溺臣固自取而貽聖上之憂玷淸朝之治其關係誠亦不細顧今殿下所以終始曲保於死猶難貰之臣其方亶在於斥而遠之俾塡丘壑矯靡鎭囂之策其亦不越乎斯嗚呼蔑寸長乏一能而釋褐纔十年驟躋亞卿之列神之所忌理固然矣臣雖今日就木榮已溢矣分已濫矣而獨恨溘然之前不及絲毫之補效便欲明時之忍訣有生如此反不如死乃敢以疾痛必呼之義冒鈇鉞而陳之伏乞聖明察臣孤危之蹤諒臣悲苦之懇將臣姓名永刊仕籍治臣罪狀夬伸王章以爲爲人臣不忠無狀者之戒焉臣於瀝血治疏之際吏曹以臣見差太廟望祭獻官名已啓徹義猶往役而不但勘處之典今方恭俟才經疥癬之疾尙多餘穢以此以彼決不可進身於駿奔之列玆敢據實仰籲亦乞亟令該曹趁今變通以重享事千萬幸甚臣無任云云答曰省疏具悉疏辭許令該曹付標
정조 21년
丁巳三月十二日辰時上御重熙堂右副承旨入侍時右副承旨李海愚假注書李允謙記事官金景煥記注官金良倜以次進伏訖命書江原監司徐有防啓本留獄罪人眼同年月日開錄事判付訖命退承史以次退出
정조 21년
行都承旨洪明洪病左承旨李勉兢坐直右承旨李肇源坐左副承旨李海愚坐右副承旨金達淳坐同副承旨李日運坐直注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
以全羅監司徐鼎修狀啓金堤郡民家燒燼事傳于金達淳曰方農失所矜惻嚴飭地方官另施顧助小殘戶蠲惠依光州例爲之擧行後狀聞事令廟堂行會
정조 21년
以黃海監司閔台爀狀啓薦新生石首魚限內不得封進惶恐待罪事傳于李勉兢曰勿待罪事回諭
정조 21년
偕來承旨李祖承狀啓臣於本月十一日卯時量伏奉聖諭傳諭于元子師傅宋煥箕處則以爲臣頃於附奏敢以俟病少間謹當趨承之意有所仰陳而病情一味沈綿以致淹延時日臣之罪戾於是益重惶蹙憂悸罔知攸措不料聖慈不加嚴譴反賜體諒十行絲綸溫醇隆摯有非庸陋如臣所敢承當感泣悚恧豈有涯極前後恩諭所以垂眷者至矣盡矣臣雖無狀猶不至頑如木石則何敢一向違越乎衰癃殘喘固未易起發而終當强拚一死分寸躋攀以期承膺恩命粗伸微忱而稽緩至此祗自惶懍而已云矣臣則當日復路緣由馳啓云云
정조 21년
李勉兢以忠勳府言啓曰本府書寫忠義衛裵聖述有頉代嫡長忠義衛朴光允差下依例以假郞廳稱號何如傳曰允
정조 21년
李海愚以兵曹言啓曰去二月朔各廳堂下武臣試射時未滿四矢人決棍草記傳曰知道逐朔試射未滿四矢決棍者卽訓鍊正也前朔旣棍李石求今朔又棍白東運年少有地處武弁之爲三品押班之人其不能肄射極爲可駭白東運罰射限五百巡課習後草記可也事命下矣訓鍊院正白東運使之罰射五百巡而今旣準射云矣敢啓傳曰內秉軍職宣傳官春等內試射姑未爲之試射日使之待令當試十巡未滿五矢則可知五百巡之有名無實當以處分矣
정조 21년
李海愚以訓鍊都監言啓曰北岳都城東邊本局分授體城四間許頹圮處把守幕去夜三更量偶然失火雖卽僕救深夜北岳之上致有火光之擧極爲驚悚把守將卒嚴棍除汰而臣有不善檢飭之失惶恐待罪之意敢啓傳曰知道卿則勿待罪可也
정조 21년
禁府啓目前檢書官李光葵鄭枻等原情云云傳旨內辭緣泛稱遲晩竝只刑推得情何如判付啓朔考各朔見漏條件許多現出當待詳査嚴處次姑爲嚴囚爲良如敎又啓目白峙前僉使洪命淵原情云云問目內辭緣泛稱遲晩刑推得情何如判付啓除刑推議處爲良如敎
정조 21년
丁巳三月十三日午時上御重熙堂右副承旨入侍時右副承旨李海愚假法書李允謙記事官金景煥記注官金良倜以次進伏訖命書禮曹貞明公主內外祠版致祭擇日單子判付訖命退承史以次退出
정조 21년
行都承旨洪明浩坐左承旨李勉兢坐右承旨李肇源坐左副承旨李海愚坐直右副承旨金達淳坐同副承旨李日運坐直注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
李日運啓曰行大司憲金載瓚牌招啓辭未下執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
傳于李勉兢曰禮房承旨馳詣宗廟景慕宮奉審摘奸以來
정조 21년
李勉兢以直提學李晩秀言啓曰今月十六日咸興永興兩本宮衣幣香燭親臨封裹時齋宿處所以何處爲之乎敢稟傳曰齋宿處所依例爲之
정조 21년
傳于金達淳曰領敦寧留待
정조 21년
傳于李肇源曰領敦寧入侍
정조 21년
以禁漏時刻單子傳于李勉兢曰明日眞殿展拜後當由萬寧門詣齋所該房知悉行禮後出宮待下敎詣閤只入正時
정조 21년
李海愚以御營廳言啓曰景慕宮案山樹木稀疎處及鷹峯左右諸麓種植松木東小門外貞陵近處山麓播植橡實而今已節晩姑爲停止待秋當節更爲種植之意敢啓傳曰知道
정조 21년
丁巳三月十四日辰時上御便殿右承旨入侍時右承旨李肇源假注書李允謙記事官金景煥記注官金良倜以次進伏訖上曰領敦寧入侍賤臣承命出傳與領敦寧府事金履素偕入進伏履素曰近日日氣不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰卿之省掃之行何日發程耶履素曰數日後發行先往平邱自平邱轉向原州計矣上曰卿之登筵未易且今當辭朝故如是召接矣向來蔘包收議事未知來頭利害之何居象譯輩果無不便者耶如有不願者則自朝家不必强令爲之矣履素曰渠輩莫不以爲便好一辭同然矣上曰然則卿欲出擧條耶履素曰今筵以蔘包事當出擧條矣仍曰前因司譯院官生朴珉等上言有另究好道理以聞之命矣渠輩所願卽減損員額之後以被減而歸屬無處之類分差監兵營軍官各一窠以爲聊賴之資而此則揆以事面終涉苟艱不可擬論而惟是回包一事稍爲近似蓋使行入去時卜數雖甚零星及其出來也物貨不啻倍蓰此專由於潛商猾賈冒法作奸之致而邊禁由是不嚴象譯偏受其害若於入柵之前先以回包之意申明曉諭出柵之後卽爲比包之擧精詳査櫛嚴立科條遵而勿失則潛持冒越之弊自可杜塞尺帛寸絲之微無所隱匿而八包之數不期準而自準此不但象胥利益之道亦足爲邊禁申嚴之政故敢此仰達矣上曰回包之說驟聞不知利害之何居而入柵之前曉諭而已則果能戢奸而防僞有益於譯舌輩乎謀始之道正合詳審卿亦以外議之參差爲言退與廟堂之臣相議更卽指一草記決處可也出擧條上曰今因譯院事言端詢問於卿矣日前節目中燕行銀蔘通用於八包一款不特爲節目之本事慰悅於渠輩也此擧一擧而有兩得其當者凡物貴爲賤之徵賤爲貴之徵蔘貴則以銀代包蔘賤則依舊用蔘而又許銀貨之通同充包奸弊可以祛甚行中可以聊賴卿意何如履素曰向者蔘包事自備局收議時臣亦與聞而因此有區區之意見蓋象譯輩八包之用蔘古例卽然而一自蔘貴之後以銀代之不得挾帶一角蔘者卽不過一時徵貴徵賤便宜闊狹之政也近來家蔘則稍裕銀路則漸艱象譯萬無充包之望而潛商冒挾之蔘歲不下幾百斤莫之禁遏事之無謂莫此爲甚毋寧從今爲始象譯之以蔘充包勿爲禁止而私商之潛越者一切嚴斷俾銀蔘通同作包則在渠輩爲聊賴之道在邊禁別無拘掣之端事非創行政係通變故適因言端敢此仰達矣上曰初非移咨防塞之事也其許其靳亦不必更費往復揆以國體與事面十分正大自來行銀蔘通同充包事令廟堂一依初下敎酌定斤數成給事目後草記可也出擧條命退諸臣以次退出
정조 21년
行都承旨洪明浩齋宿左承旨李勉兢齋直右承旨李肇源齋宿左副承旨李海愚齋直右副承旨金達淳齋宿同副承旨李日運齋宿注書柳遠鳴別入直一員未差假注書柳台佐齋宿李允謙齋直事變假注書崔仁簡仕
정조 21년
大駕入摛文院後內閣政院玉堂藥房口傳問安答曰知道
정조 21년
藥房提調金文淳副提調洪明浩啓曰伏未審日間聖體若何寢睡水剌之節何如臣等率諸御醫趁早入趁詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
李海愚啓曰備邊司郞廳來言今日賓廳日次而咸興永興兩本宮衣幣香燭親傳齋戒相値不得來會云矣敢啓傳曰知道
정조 21년
傳于李勉兢曰禮房承旨馳詣馬祖壇受香所奉審摘奸以來
정조 21년
以濟州牧使柳師模狀啓薦新靑橘不得如例封進惶恐待罪事傳于李勉兢曰勿待罪事回諭
정조 21년
以副應敎尹序東修撰李基讓牌不進罷職傳旨傳于李勉兢曰只推
정조 21년
李海愚以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之意敢啓傳曰知道
정조 21년
李日運以義禁府言啓曰京畿抱川縣定配罪人李敬五放送事承傳啓下矣李敬五放送事分付該道道臣之意敢啓傳曰知道
정조 21년
丁巳三月十五日辰時上詣摛文院齋宿入侍時行都承旨洪明浩左承旨李勉兢右承旨李肇源左副承旨李海愚右副承旨金達淳同副承旨李日運假注書柳台佐李允謙記事官金景煥記注官金良倜直提學李晩秀檢校直提學徐龍輔檢校待敎徐有榘以次侍立上具翼善冠衮龍袍秉輿出萬寧門至降輿所左通禮啓請降輿上仍御齋殿命侍衛權退上曰右副承旨與直提學及檢校直提學入侍達淳晩秀龍輔以次進伏上曰齋日甚從容正合讀書仍命龍輔等讀奏朱書百選上曰朱書自有節奏字句間意味無窮殆若雅樂之自合聲律讀之者亦知此箇妙理然後能免書自書之歎矣上曰禮曹判書入侍賤臣承命出傳與禮曹判書閔鍾顯偕入進伏上曰鄕約持來耶鍾顯曰未及持入矣上曰卿出往持入也鍾顯退出旋入進伏上曰有關睢麟趾之德然後可以行周官之法度今此鄕約將頒行於京外而若不善爲則初不如不爲也又敎曰使行何日入來云乎鍾顯曰明日當入來云矣上曰諸承旨諸閣臣侍衛別雲劍兵曹參判及抄啓文臣之待令者皆令入侍賤臣承命出傳與行大護軍金文淳刑曹判書李得臣兵曹參判洪聖淵司直徐有大李漢豊行護軍李書九行副護軍李翼晋尹光顔李相璜丁若鏞以次進伏命宣饌以次訖仍命權退諸臣以次退出
정조 21년
行都承旨洪明浩坐左承旨李勉兢坐右承旨李肇源坐左副承旨李海愚坐右副承旨金達淳坐直同副承旨李日運坐直注書柳遠鳴病一員未差假注書柳台佐仕李弘謙仕直事變假注書崔仁簡仕
정조 21년
李勉兢啓曰明日常參經筵取稟傳曰停
정조 21년
李勉兢啓曰日次儒生殿講望後更稟事命下矣以何日爲之乎敢稟傳曰上齋生明日待令泮中待史官持御題進去與久任官眼同試取於東西夾室齋任及受點之寄齋四學生專經文臣殿講日同爲待令事分付可也
정조 21년
傳于李勉兢曰禮房承旨馳詣宣武祠奉審摘奸以來
정조 21년
洪明浩啓曰卜相事命下矣領議政洪樂性左議政蔡濟恭竝卽命招何如傳曰允
정조 21년
洪明浩啓曰卜相事命下矣政官牌招開政何如傳曰允
정조 21년
專于李肇源曰右承旨入侍
정조 21년
傳于李肇源曰使臣留侍
정조 21년
洪明浩以賓廳意啓曰卜相事命下矣臣承命來詣賓廳而枚卜事體甚重領相不來臣不敢獨爲卜入惶恐敢啓傳曰卜入
정조 21년
李允謙奉命代以李弘謙爲假注書
정조 21년
傳于李海愚曰卿旣入來卜相望筒點下後入侍事遣史官傳諭于左議政
정조 21년
傳于李勉兢曰使臣入侍
정조 21년
賓廳卜相單子李秉模落點
정조 21년
以吏曹參議蔡弘遠牌不進罷職傳旨傳于洪明浩曰只推
정조 21년
有政吏批判書李秉鼎參判徐邁修進參議蔡弘遠牌不進行都承旨洪明浩進以李景溟爲兵曹參知朴道翔爲宗簿正尹守翼爲高城郡守學正二單文鳳岐金喆修右議政李秉模承文都提調李秉模以權裕爲同經筵金星甲爲泰安郡守
정조 21년
兵批判書權進參判洪聖淵病參議睦萬中入直參知未差左副承旨李海愚進以金昊吉爲五衛將朴東煥爲僉知李德周爲慶熙將趙東顯爲景福將洪景運爲忠淸監營中軍李基讓爲文兼權玭爲武兼申龍瑞爲善積僉使崔昌奎爲文城僉使金麗晃爲格浦別將朴春英爲造山萬戶訓鍊主簿李秉德備邊郞高厚鎭相換訓鍊主簿金商岳備邊郞盧重相換副護軍李魯述李敬五竝單付
정조 21년
以平安監司朴宗甲狀啓順安縣民家燒燼事傳于金達淳曰方農失所矜悶嚴飭地方官拔例顧助其中小戶官役勿侵事分付
정조 21년
以慶尙左水使李得駿狀啓機張縣人物渰死事傳于金達淳曰如有生前還役竝蕩減事回諭
정조 21년
李日運以弘文館言啓曰副應敎尹序東副修撰李基讓旣有只推之命竝卽牌招察任何如傳曰允
정조 21년
李海愚以兵曹言啓曰卽伏見平安兵使任嵂啓本則今春淸南巡操時各邑鎭軍器點視後執頉各該鎭將各其邑座首監色從輕重決棍懲礪卽速修補之意嚴飭云矣軍器什物俱係陰雨之備則常時不能修改致有此執頉之擧其在戎政誠甚疎忽執頉各該邑守令及各鎭邊將等從重推考何如傳曰允
정조 21년
李海愚以兵曹言啓曰今三月十七日武臣堂上祿試射試官備擬受點矣動駕相値以十八日設行之意敢啓傳曰知道
정조 21년
李海愚以御營廳言啓曰今三月十七日景慕宮展拜時依兵曹節目弘化門入直軍五十名待標信除出新營入直千摠鄭潤弼出番哨官鄭弘哲領赴于訓鍊都監都領陣解嚴後還爲入直之意敢啓傳曰知道
정조 21년
司僕寺啓目粘連觀此濟州牧使柳師模啓本則各牧場馬點同本州判官趙敬日所管牧馬剩爲四百八十匹大靜縣監高漢祿所管牧馬剩爲一百二十一匹竝當依事目施以陞敍之典是白乎矣事係恩典不敢擅便上裁何如爲白乎旀至於點烙時閪失闕點大關後弊該牧使柳師模推考闕點牛段令該曹稟處何如判付啓依回啓施行爲旀其在勸後之道不可循例陞敍而止無論內外職以陞敍收用然後作窠差代事嚴飭銓曹爲良如敎
정조 21년
丁巳三月十六日卯時上親傳咸興永興衣幣香祝後還內入侍時行都承旨洪明浩左承旨李勉兢右承旨李肇源左副承旨李海愚右副承旨金達淳同副承旨李日運假注書柳台佐李允謙記事官金景煥記注官金良倜直提學李晩秀檢校直提學徐龍輔檢校待敎沈象奎徐有榘以次侍立訖上具翼善冠衮龍袍親臨封裏上曰閣臣率閣吏升堂親自監封可也晩秀等盥洗升堂奔走執功上曰龍亭入陳軒前可也兩本宮衣襨香祝以次傳授奉安香亭上每鞠躬俟其過奉安訖乘輿出內閣門外詣幕次鞠躬敎禮曹判書閔鍾顯曰卿陪至東門外香亭移奉時須盡敬恪啓行後復命可也乘輿入進善門肅章門由協陽門還內諸臣以次退出
정조 21년
丁巳三月十六日辰時上御誠正閣左承旨入侍左議政使臣同爲入侍時左承旨李勉兢假注書柳台佐記事官金景煥金珍恪左議政蔡濟恭冬至正使金思穆副使柳焵以次進伏訖濟恭曰近日風氣尙寒移次齋居之餘聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣濟恭曰今日枚卜之就完國家之幸也上曰鼎席不備可憫今則僚相年富可與分勞而領相衰甚凡干事務惟屬於卿矣濟恭曰臣於領相差少一歲而憫勞之敎獨及領相臣誠私自悶迫矣上曰何論年歲惟觀筋力之如何耳上敎思穆曰萬里行役無事回還幸矣一行皆無事人馬亦皆無事還來乎思穆曰善爲還來矣上曰前正使事太上皇果知之乎思穆曰聞諸譯官則禮部奏狀草有原把正使雖未入京竝奉恩諭照例付送之語云以此觀之太上皇必知之矣上敎焵曰新正使之入來何以聞知而相會於何處焵曰到山海關外見義州府尹移文知其入來及到關內上使送人先通故仍留偕去矣上曰太上皇康健否思穆曰步屧如飛少無減於前日矣上曰新皇帝人望果蔚然乎思穆曰關內外民皆言昨年大登稔皆新皇帝之所賜也上曰顔貌與太上皇何如思穆曰不知其恰似而面樣則稍大矣上曰無他事端乎焵曰或言湖南湖北等地有亂或言平定或言無之皆不可詳知矣上曰見阿桂乎思穆曰其前則燕饗時或見之云而燕饗之日亦不得見矣上曰今番入侍幾次乎思穆曰四次矣上曰今番則書冊果不持來乎思穆曰漢語冊五卷持來矣上曰今番行中人蔘所入去果幾何思穆曰其所持去者無多而皆狼狽云矣上曰銀蔘通用之法果何如濟恭曰好矣上曰卿等見近日文蹟乎思穆曰未及見之矣上曰今番行中聞回包之說乎思穆曰未及聞之矣上曰帽貰別將事故右相已有所奏而予則曰其稱冤無足怪也濟恭曰臣則以爲公用條義州府尹自當然後國家可以支吾矣上曰今番所帶去諸譯官果何如思穆曰數三人外言不成樣矣上曰何爲其然也以其無所利而不爲習熟乎思穆曰然矣思穆曰皇上之正朝朝賀儀註得來矣上曰自政院入之可也仍命使臣先退上曰兵判爲人一見可知周通矣以造山萬戶不赴任事有擧條判下而草記中特書德源二字以明其居道內而相距截遠豈非周通處乎濟恭曰其人凡於事務自是可堪者也上曰北伯之父可謂福人矣何間當下去乎濟恭曰開講後欲下去云矣上曰史記英選改定事卿以爲何如其中一句看來不覺瞿然不可不改定矣濟恭曰臣意亦然矣上曰卿於華城落成宴詩蘇東坡貶語太過矣濟恭曰東坡則有客無酒有酒無肴豈能如臣當日之勝遊乎上曰華城儒生輩移去云耶諸尹旣已搆第以給則軫念之道不可歇看也上曰領相賜几杖宴使之差退者果何如以僚相而彼方在殯此則設宴似欠忠厚之道矣今日卜相望入來時予不脫衣而受見敬大臣自是家法大僚身後優加禮典亦是家法今番下敎亦出於敬大臣之意也濟恭曰臣意亦然伏承聖敎尤切欽嘆矣上曰前右相眞古人矣入仕五十年立朝不過數年必有動心忍性之效矣濟恭曰蓋亦必多其效矣上曰李基讓予豈忘之而竝與玉堂而不爲行公何也使之從速出肅可也仍命濟恭先退命勉兢書判付訖下敎曰招致戶曹郞廳毓祥宮延祜宮宣禧宮簾席磗砌可以修改者使之修改可也仍命退諸臣以次退出
정조 21년
丁巳三月十六日午時上御重熙堂右承旨入侍時右承旨李肇源假注書柳台佐記事官金景煥金珍恪以次進伏訖上命書傳敎曰明日當由逌瞻門展拜景慕宮該房知悉又命書榻敎曰前假注書李弘謙分揀命退承史以次退出
정조 21년
行都承旨徐邁修坐左承旨申耆坐右承旨李勉兢坐直左副承旨李肇源坐右副承旨李海愚坐直同副承旨李日運坐注書柳遠鳴病一員未差假注書柳台佐仕李弘謙仕直事變假注書崔仁簡仕
정조 21년
大駕詣景慕宮入齋室後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 21년
李勉兢啓曰來二十一日朝參日次矣敢稟傳曰停
정조 21년
李勉兢啓曰來二十一日輪對日次矣敢稟傳曰爲之
정조 21년
傳于徐邁修曰咸鏡監司留待
정조 21년
備忘記咸鏡監司李鼎運下直長弓一張長箭一部片箭一部筒兒一箇賜給
정조 21년
傳于李海愚曰軍士房承旨入侍
정조 21년
承旨前望單子入之權裕蔡弘遠落點
정조 21년
以司謁手本書房色司鑰尹得運陞差代差出事傳于李肇源曰前司謁白景旜差下傳命司謁乏人分付兵曹成給草料馬牌使之待新別差下去星火上來
정조 21년
承旨前望單子入之徐邁修申耆落點
정조 21년
假注書李允謙書啓臣敬奉聖敎馳詣南壇奉審則無頉是白遣自靑鶴亭歷羊占峴栗峴至水磗峴城外主脈及山脊山腰遍審摘奸是白乎則山田禁耕處一不起墾自該營種橡植松另飭參軍等晝夜各別看護云是白遣臣亦掩翳松林騁眺遠近而一不見荷網帶鎌者是白乎矣但羊占峴爲典牲署案山而群羊自今放草故穉松之新植者不無踐履之弊至於風落木自枯松則巖厓谿谷者多有根拔自仆者是白去乙臣招問參軍與禁松軍則以爲年前蟲損者爲風所拔云臣各別嚴飭後仍詣雩祀壇奉審則無頉是白遣仍詣漢江壇奉審則壇下左邊有汚穢不潔處是白去乙臣卽令壇直各別修掃後仍爲嚴飭爲白遣仍詣司寒壇奉審壇上莎草擧皆脫落壇之後面殆若沙汰然壇貌萬不成樣壇之右邊又有汚穢不潔處是白去乙臣卽令壇直各別修掃後仍爲嚴飭爲白遣仍詣先農壇奉審無頉是白乎旀松木段自斗浦至北寺洞遍審摘奸而蟲損風拔者在在皆然是白乎矣一無新斫生松者是白遣仍詣先蠶壇奉審則無頉是白乎旀興仁門以北禁養處穉松之長得數三年四五年者擧皆蓊鬱蔥茂最於諸處是白齊踏啓字
정조 21년
記注官金良倜書啓臣敬奉聖敎馳往蜂峴摘奸是白乎則峴上舊路絶禁行人故不見路痕而補築完成樹木叢密雖至年久似無頹圮脫落之慮是白遣仍詣昭顯墓遍審墓上後峯兩麓及內外白虎四麓是白乎則年前植木之中瘠薄處則間或枯損是白加尼昨年所植之數亦甚夥然而擧皆深植善爲着根故已成蓊鬱之勢是白遣其餘垓字外緊要之地隨處隨植一體蔥茂是白遣仍詣北壇奉審則無頉是白遣松木段自壇後至漢北門外一一摘奸是白乎則無頉而補土所段置自摠營年年種植頗有向茂之漸是白齊踏啓字
정조 21년
李肇源以戶曹言啓曰謹奉傳敎畫員李宗根等六人寫字官石慶禧等十人各木一疋米三斗參考前例磨鍊題給之意敢啓傳曰知道
정조 21년
禁府啓目鳳山郡守趙華錫平山府使柳匡天瑞興府使李舒永遂安郡守金箕昇新溪縣令金健柱等原情云云傳旨內辭緣泛稱遲晩趙華錫柳匡天金箕昇等段所當請刑是白乎矣曾經侍從宣傳官都摠都事勿爲請刑載在大典通編議處爲白乎旀金健柱等竝只刑推得情何如判付啓竝只公罪區別功議勘處使之待朝還官後草記爲良如敎
정조 21년
李日運以義禁府言啓曰時囚罪人趙華錫柳匡天李舒永金箕昇金健柱等原情公事判付內竝公罪區別功議勘處使之待朝還官後草記事命下矣趙華錫柳匡天李舒永金箕昇金健柱等傳旨內軍伍旣曰闕點名數何論多少竝爲先拿問處之罪取考律文則大明律不操練軍士條有曰凡各處守禦官不守紀律不操練軍士者杖八十矣趙華錫十三代祖狷開國功臣云李舒永七代祖增平難功臣云金健柱祖興慶揚武原從功臣云金箕昇十二代祖國光佐理功臣云竝功減一等各杖七十以公罪收贖柳匡天無功議云杖八十以公罪收贖竝放送之意敢啓傳曰知道
정조 21년
李海愚以御營廳言啓曰傳曰禁衛鄕軍停番代東營集春營以訓局軍替入而昨年旣如此今年又如此渠輩之偏苦可悶今日因隨駕軍事覺得矣旣覺之當有闊狹兩處替直訓局軍以御營出番鄕軍替直事分付如有難處之端亦令草記事命下矣依傳敎東營集春營當以本廳出番鄕軍替直而鄕軍五哨中闕內入直外新營南小營火藥庫南倉等處入直其數亦多今若又爲分排於東集兩營則其所排番非徒苟艱且以習陣言之實無成樣之道東營則以本廳鄕軍半哨替直集春營則以訓局軍依前仍直何如傳曰允
정조 21년
李海愚以訓鍊都監言啓曰東營集春營中一處以御營廳鄕軍替直草記事下敎矣集春營附近於本局字內東營相接於御廳新營東營入直軍五十名與御營廳鄕軍替直以爲彼此俱便之道何如傳曰允
정조 21년
刑曹啓目黃載鼎段初旣率往於千里不幸而死於客地則恤其孤寡人情之所同然而鄭女急於徵索載鼎困於侵辱轉轉層激以至此境而其在載鼎之道固當助給物力俾卽返葬以此意分付放送何如判付啓鄭女情急爲夫何足責之以稱當底道乎分揀放送爲旀由渠之嘆亦在於黃載鼎設令載鼎有其然豈然之罪忠臣之後理宜難愼於成獄況邑牒與事情如許者乎載鼎可謂脫空而若非渠也死者何以致死於他鄕使渠擔當埋土後卽爲告官若或推諉愆期其可曰有仁人之心乎以此嚴飭分付爲良如敎
정조 21년
日次上齋生應製御考傍賦二中一生員洪志燮二中二進士李翼二下生員申百祿詩二下一生員李英玉二下二生員金鋼賦三上生員宋文晦進士李儒冕生員李在修詩三上一進士金獻行三上二進士洪樂文三上三進士閔鍾吉三上生員金會淵進士趙匡修閔致福賦三中進士金匡炅生員鄭淞詩三中韓度裕賦三下金相任金慶運詩三下進士金聖球李韶九賦草三下生員天命翊進士兪漢寔生員金炳翼進士李㷞任履周生員李弘喆詩草三下進士朴民淳玄承祚韓致奫蔡義重生員崔照進士崔楨勳兪孟煥李英秀趙學春孫秉魯表次上一生員金命淵次上二進士姜履元次上三進士沈魯崇次上進士趙經鎭賦次上進士黃勉喆李在東生員韓錫朝進士金處明趙良鎮生員沈魯巖進士金文欽詩次上生員崔熽進士金重淳賦草次上進士許澮生員兪益柱進士李敎明生員閔章顯進士李廷植生員閔哲儒進士李英源生員趙相羽柳東煥進士崔慶洙生員任壽益進士兪孟柱朴昌壽宋文顯趙道宇成致商金煥奎生員崔時元金冕鎮進士韓象洪生員李箕采安榮進士李殷儒申頤朝生員朴義和洪晩榮進士李是銑朴道敏洪頤萬朴光祿李基善李鎮柳石鳴生員金泰鍾進士韓重謩朴道元李長演詩草次上進士李在璣蔡顯國金鎮白柳玉鳴朴長鉉姜顯永生員徐鼎輔
정조 21년
御題聞浣花江聲思鐵衣東征賦生員洪志燮二中一江十里兮無聲城月空於詩書丹靑落於馬祠風雨鳴於龍府驚余夢於撼枕試拂衣兮如水何所聞於澎湃竊有聲於迅邁花溪老以讀兵寓之物而我思山何色於擧目秋有聲而得耳靑燈繞以白虹激士雅之餘誓溪枕鳴以不平波始秋於方夜吼隱隱於老龍和喔喔於荒鷄當霆鬪於古峽響金鐵而錚錚江山依於故宅後老杜而新聲回歐陽之方讀惹孔明之舊懷嵋月弦而影流照半壁之天地中宵起而拊枕沔彼水亦朝宗醉何天於鐵木洗無地於甲兵江中來以枕上聲入心而思通物有類而相感響所存而目應月如弧於射狼波似酒於飮龍藏鐵衣於古匣若爲待於東征無其聲而有聞時則可於疾趨初寂寥於五夜忽奔騰於萬籟水到地而勢成我有兵於兵外胥何怒於驅濤鏐有神於射潮拂如雪而電擊破竹勢於擒胡耳邊鳴以刀槍掌中圓以金甌拊余劍而起舞童子睡而何知嗟何及於偃月夢已冷於枕戈空激慨於感物聲在水而起人登千載而擊節仰深意於務觀攀璇題而拜獻竊寓感於斯篇七言古詩聞浣花江聲思鐵衣東征生員李英玉二下一黔南城頭吹畫角黔南城下江水橫黔南老人値陸沈太息戎塵暗神京積雪畫字草檄鞭窮山讀兵掛劍檠終宵不成淸洛夢輾轉雄心枕江聲是時春水動三峽巴蜀雪消星河傾波光隱見雪鳥鋪石勢參差霜戟爭空山草木共澎湃牽動癯儒匡復情酒旗好翻蛟龍浪銀屋如磨鐵騎精馮夷擊鼓聽約束點出胸中千甲兵含枚一一皆飛渡眼暗猶期風塵淸一夜齊濯戰衣去不日淨洗中原平高江急峽建瓴勢挽向夔東兵有名灘聲轉收漢唐地分付波神蹂虜營滔滔江漢武夫洸酹劍元戎欲橫行氈裘陸梁遁幾許菊枕商量籌五更魚麗鶴井渺無際六騾生心鋒敢嬰溪萍視以水寨船岸杜疑如山壘旌魚龍蹴起作前驅臥占關河氛祲晴玄機滾滾借錦波獵纓書生全一枰何日皇輿旋舊京洗眼黃河看親征表擬漢馬援謝以椒房之親不與於南宮圖畫之列生員金命淵次上一乏戰功於草萊愧蔑蹟可紀之譽爲戚聯於椒殿猥荷像不圖之私畫不喩耶吾知免矣伏念臣中圍近屬西土賤姿値先皇洪業之重恢幸遂擇木之願逮聖明宏基之丕纘粗勉裹革之心顧以廣國聯翟闈之蹤本無霍光畫麟閣之列微姿忝鸞掖之戚只幸依日月之光偉績愧鳳附之人初無繪丹靑之望當白水興龍之際顧乏竹帛之功可垂若黃金鑄象之規實非葭莩之親所與迨元功思侈於繪像恐微蹤難免於涉嫌南宮思股肱之良政軫卄八人列畫中壼托肺腑之近恐或一介臣亦參當周功紀于常之辰縱切遠其嫌之悃追殷后官不昵之意敢望獨無與之私何圖曲爲我之宸衷特紆無所與之隆眷跡實聯於椒掖謂是戚畹之人像不列於雲臺俾免繪畫之擧百戰乏櫛風之效初無功績之可圖七分漏應星之班實幸嫌跡之獲免后莫曰有功獨漏臣則以不參爲榮嵬勳蔑纘於恢前初非耀耳目之彦鹵姿不入於傳後亶出遠形跡之恩名不在賈寇之間莫云前功之可惜身則漏繪素之列幸免後人之貽譏玆蓋伏遇皇帝陛下家人視臣大有爲主承先皇恢業之列大正至公仗諸臣佐治之才無功不償遂推鴻渥亦及駑姿臣敢不俯竭微忱仰答殊眷斷斷無技縱乏矍鑠之譽瞿瞿存心庶殫謹飭之悃